
Všeobecná časť


Na rokovanie vlády Slovenskej republiky sa predkladá na základe vlastnej iniciatívy návrh zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa dopĺňajú niektoré zákony. 

Predmetným návrhom zákona sa na rok 2018 navrhuje neuplatniť zvýšenie platu ústavných činiteľov podľa § 2 zákona Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov pre poslancov, prezidenta, členov vlády, predsedu a podpredsedov Najvyššieho kontrolného úradu Slovenskej republiky, verejného ochrancu práv. Uvedené sa súčasne vzťahuje aj na riaditeľa Národného bezpečnostného úradu, štátneho zamestnanca vo verejnej funkcii v služobnom úrade, ktorým je ministerstvo, vedúceho ostatného ústredného orgánu štátnej správy, člena Rady pre štátnu službu, komisára pre deti a komisára pre osoby so zdravotným postihnutím, ktorých platové pomery sú naviazané na platové pomery poslanca. Výška ich platových pomerov sa navrhuje ponechať na úrovni roka 2017.

Na platové náležitosti generálneho prokurátora Slovenskej republiky, predsedu Súdnej rady Slovenskej republiky, sudcov Ústavného súdu Slovenskej republiky, ostatných sudcov Slovenskej republiky, na platy ktorých sú naviazané platy prokurátorov sa pozastavenie ich rastu v roku 2018 nevzťahuje.

Predmetný návrh zákona predpokladá úsporu výdavkov štátneho rozpočtu v sume 4,1 mil. eur. 

Návrh zákona je v súlade s Ústavou Slovenskej republiky, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná. 

Návrh zákona bude mať pozitívny vplyv na rozpočet verejnej správy, nebude mať vplyv na podnikateľské prostredie, sociálne vplyvy, vplyv na informatizáciu, životné prostredie, ani na služby verejnej správy pre občana.



Osobitná časť 

K čl. I

Navrhuje sa poslancom, prezidentovi, členom vlády, predsedovi a podpredsedovi Najvyššieho kontrolného úradu Slovenskej republiky určiť plat na rok 2018 rovnaký, ako poberali v roku 2017, a to vo výške určenej v roku 2011. Paušálne náhrady na rok 2018 sa stanovujú vo výške určenej na rok 2011. Odmena asistenta poslanca a výdavky na prevádzku poslaneckej kancelárie zostávajú na úrovni roku 2011. Pozastavenie rastu platových pomerov sa nevzťahuje na generálneho prokurátora Slovenskej republiky, predsedu Súdnej rady Slovenskej republiky, sudcov Ústavného súdu Slovenskej republiky a ostatných sudcov.

K čl. II

Platové pomery verejného ochrancu práv, paušálne náhrady a náhrady ďalších výdavkov zostávajú zachované na úrovni roku 2017 s tým, že plat verejného ochrancu práv sa zvýši o 5 %.

K čl. III

Platové pomery riaditeľa Národného bezpečnostného úradu zostávajú zachované na úrovni roku 2017.

K čl. IV

Platové pomery komisára pre deti a komisára pre osoby so zdravotným postihnutím zostávajú zachované na úrovni roku 2017.

K čl. V

Funkčný plat štátneho zamestnanca vo verejnej funkcii v služobnom úrade, ktorým je ministerstvo, člena Rady pre štátnu službu a vedúceho ostatného ústredného orgánu štátnej správy bude v roku 2018 vo výške platu poslanca Národnej rady Slovenskej republiky podľa čl. I návrhu zákona zníženého o 5 %.

K čl. VI

Účinnosť zákona sa navrhuje 1. januárom 2018.



